b'\n_START_ARTICLE_\nM\xc3\xb8ntskatten fra M\xc3\xb8n\n_START_PARAGRAPH_\nM\xc3\xb8ntskatten fra M\xc3\xb8n er et stort m\xc3\xb8ntfund, gjort i 2012 p\xc3\xa5 en roemark uden for Magleby p\xc3\xa5 \xc3\x98stm\xc3\xb8n. Den lokale t\xc3\xb8mrer Loke Ried var ude med metaldetektor og fandt de f\xc3\xb8rste m\xc3\xb8nter af i alt ca. 750, der formentlig har ligget i jorden siden Grevens Fejde 1535-1536, hvor det formodes at m\xc3\xb8nterne er gravet ned for at passe p\xc3\xa5 dem under kampene. Skattens st\xc3\xb8rrelse g\xc3\xb8r det sandsynligt, at ejeren har v\xc3\xa6ret k\xc3\xb8bmand eller skipper._NEWLINE_I skatten indg\xc3\xa5r s\xc3\xb8lvm\xc3\xb8nter som hvide, s\xc3\xb8slinge, 4-skillinger og 8-skillinger, og mindst to af m\xc3\xb8nterne i fundet er sl\xc3\xa5et i Stockholm under Gustav Vasa p\xc3\xa5 vegne af Christian III i forbindelse med kampen mod Christian II.'